Rådets henstilling

af 25. april 2002

om nødvendigheden af at styrke samarbejdet og informationsudvekslingen mellem de forskellige operative enheder, der er specialiseret i bekæmpelse af ulovlig handel med prækursorer i Den Europæiske Unions medlemsstater

(2002/C 114/02)

RÅDET FOR DEN EUROPÆISKE UNION -

som henviser til:

- FN's konvention af 20. december 1988 imod ulovlig handel med narkotika og psykotrope stoffer,

- Den Europæiske Unions narkotikastrategi 2000-2004, godkendt af Det Europæiske Råd i Helsingfors i december 1999,

- EU's narkotikahandlingsplan 2000-2004, godkendt af Det Europæiske Råd i Feira i juni 2000,

- formandskabets konklusioner fra Det Europæiske Råd i Tammerfors den 15.-16. oktober 1999,

- den olitiske erklæring, som blev vedtaget i den særlige samling den 8. til 10. juni 1998 i De Forenede Nationers Generalforsamling (UNGASS), om fælles bekæmpelse af verdens narkotikaproblem, og

som tager følgende i betragtning:

(1) Ved "prækursorer" forstås de stoffer, der er registreret i overensstemmelse med FN's konvention imod ulovlig handel med narkotika og psykotrope stoffer af 20. december 1988 og omfattet af forordning (EØF) nr. 3677/90(1) og direktiv 92/109/EØF(2).

(2) Det Europæiske Fællesskab har vedtaget interne retsforskrifter til så vidt muligt at forebygge anvendelsen af prækursorer til ulovlig fremstilling af narkotika og indført administrative foranstaltninger til kontrol og tilsyn med fremstilling og handel med prækursorer i Fællesskabet samt handelen med prækursorer mellem Fællesskabet og tredjelande.

(3) Der er en stigende international bevidsthed om, at det er nødvendigt at bekæmpe kriminel adfærd, der sigter mod at anvende kemiske prækursorer fra det lovlige marked til at fremstille ulovlig narkotika, og foretage en særlig efterforskning på dette område, når det er påkrævet af hensyn til den operative retshåndhævelsesindsats.

(4) Det er af voksende betydning at styrke den operative kapacitet hos de forskellige operative myndigheder, der i medlemsstaterne har ansvaret for at bekæmpe ulovlig anvendelse af prækursorer.

(5) Internationalt samarbejde har vist sig at være et af de vigtigste elementer i bekæmpelsen af ulovlig anvendelse og handel med kemiske prækursorer. Operationerne Purple og Topaz, der er to globale programmer til overvågning og forebyggelse af ulovlig anvendelse af kaliumpermanganat og eddikesyreanhydrid, viser nytten af dette samarbejde -

HENSTILLER:

1) at man fremmer en aktion i Den Europæiske Union med henblik på at styrke medlemsstaternes retshåndhævende myndigheders indsats mod anvendelsen af kemiske prækursorer til ulovlig fremstilling af narkotika og psykotrope stoffer.

Den Europæiske Unions aktion skal tage sigte på:

- at fremme udvekslingen af erfaringer og bedste praksis mellem de forskellige operative tjenester og retshåndhævende myndigheder i medlemsstaterne gennem en forbedring af de direkte kommunikationskanaler mellem dem, der på nationalt plan har ansvaret for det vigtige spørgsmål om ulovlig anvendelse og handel med prækursorer. Operativ samordning af aktionerne og udveksling af nyttige efterretninger er meget vigtige elementer til bekæmpelse af ulovlig anvendelse af prækursorer

- at videregive ajourført viden gennem fælles uddannelseskurser for personale, der medvirker ved efterforskningen af de metoder, former og mekanismer, der anvendes af de kriminelle organisationer i forbindelse med ulovlig anvendelse af prækursorer og ulovlig fremstilling af narkotika, da de kriminelle arbejdsmetoder til stadighed tilpasses, og der ofte opnås et højt teknologisk stade på dette område,

2) at man fremmer Den Europæiske Unions indsats i bestemte geografiske områder, hvor der finder kriminelle aktiviteter sted i forbindelse med ulovlig handel med og anvendelse af prækursorer og ulovlig fremstilling af narkotika. Balkan, Centralasien (herunder Afghanistan), visse områder i Latinamerika, Afrika og Det Fjerne Østen kan være særlig vigtige mål for fremtidige aktioner,

3) at man maksimerer Europols og Den Europæiske Unions taskforce af medlemsstaternes politichefers og Kommissionens potentiale i forbindelse med de initiativer, der iværksættes mod ulovlige aktiviteter, der er knyttet til ulovlig anvendelse af prækursorer,

4) at man om nødvendigt opretter fælles specialiserede operative enheder, der er godt udrustede og udelukkende beskæftiger sig med bekæmpelse af ulovlig handel og anvendelse af prækursorer til fremstilling af heroin, kokain og syntetisk narkotika, såsom ecstasy og amfetamin,

5) at man fremmer det løbende samarbejde mellem kontrolmyndighederne og den kemiske industri, navnlig med hensyn til kemiske stoffer, der, selv om de endnu ikke er omfattet af lovgivningen som prækursorer, er opført på Fællesskabets lister vedrørende frivillig overvågning, og som eventuelt anvendes til ulovlig fremstilling af narkotika,

6) at man sikrer, at Fællesskabets retningslinjer vedrørende kemiske prækursorer, herunder rådgivning om, hvordan mistænkelige transaktioner kan påvises, ajourføres jævnligt og gøres tilgængelige for den kemiske industri. Den kemiske industri bør desuden tilskyndes til at oplyse de kompetente myndigheder om købsordrer eller køb af kemiske stoffer eller laboratorieudstyr, hvis de har mistanke om, at dele heraf vil kunne blive anvendt til ulovlig fremstilling af narkotika.

Udfærdiget i Luxembourg, den 25. april 2002.

På Rådets vegne

M. Rajoy Brey

Formand

(1) EFT L 357 af 20.12.1990, s. 1. Senest ændret ved forordning (EF) nr. 1116/2002 (EFT L 153 af 8.6.2001, s. 4).

(2) EFT L 370 af 19.12.1992, s. 76. Senest ændret ved direktiv 2001/8/EF (EFT L 39 af 9.2.2001, s. 31).